DOI: Clodagh O'Neill .td_uid_2_6045b30fd75ae_rand.td-a-rec-img{text-align:left}.td_uid_2_6045b30fd75ae_rand.td-a-rec-img img{margin:0 auto 0 0} Żgur li l-Laburisti kollha kienu allarmati b'sondaġġ ta' ġurnal bl-Ingliż li wera li l-fiduċja f'Dr Robert Abela, illum Prim Ministru u Mexxej tal-Partit Laburista, niżlet għal 39.8%. Daqstant ieħor inkwetanti huwa l-fatt li l-appoġġ lejn il-Partit Laburista issa jinsab fil-livell baxx ta' 39.2%. Dawn huma figuri tassew inkwetanti u inutli jiġu xi erba' boloh u jippruvaw ibenġluha billi jgħidu li Dr Bernard Grech baqa' fejn kien u li xorta l-Partit Nazzjonalista għadu lura fl-appoġġ meta mqabbel mal-Partit Laburista. Tinsewx ukoll li bħalissa jkollok ħafna nies li fl-elezzjoni ġenerali li jmiss beħsiebhom jivvotaw lill-Partit Nazzjonalista imma minħabba li fil-gvern hemm il-Partit Laburista, dan ma juruhx jekk mhux ukoll iħallu min jaħseb li huma jappoġġjaw lill-Partit Laburista. Din tiġri dejjem u minkejja li min jaħdem is-sondaġġi għandu għodda ta' kif tinħadem l-istatistika biex tagħmel tajjeb għal dan, xorta jibqa' fattur li ma tistax titraskurah. Jien naħseb li hemm diversi fatturi li qed iwasslu biex il-Prim Ministru u l-Partit Laburista jnaqqsu fl-appoġġ. Naħseb li t-tmexxija tal-Partit Laburista hemm bżonn li tifhem darba għal dejjem li ħafna nies ta' prinċipju xebgħu jisimgħu bl-opportuniżmu sfrenat ta' ċerti nies assoċjati mal-PL li donnhom daħlu fil-politika biss biex javvanzaw u jagħmlu l-flus. Il-problema għandha għeruq li jmorru lura għal qabel l-2013. Dawk minna li konna nimmilitaw fil-Partit Laburista fiż-żmien meta dan ġarrab tliet telfiet konsekuttivi fl-elezzjonijiet ġenerali tal-1998, l-2003 u l-2008 jiftakru sew is-sens kważi ta' disprament li kien hemm fil-Partit Laburista fl-2008 wara t-telfa elettorali bi żbrixx li ħafna nies ma kinux qed jistennewha. Sfortunatament, wara dawn it-tliet telfiet in fila bdiet tixtered l-idea li elezzjoni ġenerali oħra l-Partit Laburista jeħtieġ li jirbaħha akkost ta' kollox. Dr Joseph Muscat kien jippersonifika l-aspirazzjonijiet ta' ħafna li kienu jaħsbuha hekk u b'dan il-mod inħoloq il-Moviment Laburista. Il-problema kienet tinsab fil-fatt li beda jiġi aċċettat kulħadd u llum nafu kemm kienu ġew nies mal-PL sempliċement għax kienu opportunisti u mhux għax kellhom il-prinċipji Laburisti għal qalbhom. Huwa għalhekk li llum ħafna Laburisti ta' prinċipju li tant ħadmu u għamlu sagrifiċċji għall-Partit Laburista fi żmien meta ħafna kienu jibżgħu jgħidu li huma Laburisti, jifferoċjaw meta regolarment jaqraw fil-ġurnali kif diversi nies f'karigi ta' poter kellhom rabtiet mill-qrib u bil-moħbi man-negozjanti u anke stinkaw biex jakkwistaw kemm jistgħu . U xi ngħidu għall-floating voters? – Ħafna li kienu bdew resqin lejn il-Partit Laburista qed jiddarsu b'dan kollu u qed jirriflettu u jerġgħu jaħsbuha. Għandek ukoll il-problema tal-ambjent. Kif wieħed jista' jara mill-kummenti tal-pubbliku, ħafna Maltin, inklużi ħafna Laburisti, issa qed jiddejqu bil-kbir jisimgħu b'każi ta' permessi kontroversjali li baqgħu dejjem joħorġu bil-barka tal-Awtorità tal-Ippjanar u dawn xi drabi anke kontra dak li jkunu jixtiequ r-residenti u l-Kunsilli Lokali tal-lokalitajiet milquta. Ħafna Laburisti ma jistgħux jifhmu kif partit politiku xellugi bħalma suppost hu l-Partit Laburista fil-gvern jispiċċa ħaġa waħda man-negozjanti. Gvern li għalih l-interessi ta' ċerti lobbies potenti jiġu qabel dawk tal-kumplament tal-poplu. Biex nagħti eżempju, araw x'arja għandha l-Assoċjazzjoni Maltija tal-Iżviluppaturi (MDA)! Għandek imbagħad il-problema tal-pandemija fejn ħafna jħossu li l-Prim Ministru, Dr Robert Abela, ipoġġi l-interessi tal-ekonomija qabel is-saħħa tal-poplu. Qed jurta wkoll bil-kbir b'ċertu diskors ta' ftaħir li ħafna jħossu li hu barra minn loku meta mietu tant nies u meta mardu numri kbar. Jeħtieġ li l-Prim Ministru jikkonvinċi lill-poplu li hu se joftom darba għal dejjem lill-Partit Laburista fil-gvern minn mal-interessi tan-negozjanti. Jeħtieġ li jieqaf jiddefendi lil nies fil-poter li jinqabdu li għandhom rabtiet li mhumiex etiċi man-negozjanti. Jeħtieġ li jipproteġi lill-ambjent bis-serjetà. Mhux bil-paroli tingħad ħaġa u bil-fatti jsir l-oppost. Jeħtieġ, iva, li dwar il-pandemija jieħu deċiżjonijiet li jħarsu l-impjiegi u s-saħħa ekonomika ta' Malta imma, fejn hemm bżonn, jeħtieġ ukoll li jkun lest li jieħu deċiżjonijiet iebsin u mhux popolari jekk il-ħarsien tas-saħħa pubblika jitlob hekk. Joqgħod attent il-Prim Ministru u Mexxej tal-Partit Laburista għax hawn tgergir qawwi fost il-Laburisti. Il-maġġoranza tal-Laburisti mhumiex in-nies li jmorru jisimgħu d-diskors ta' Dr Robert Abela l-Ħadd filgħodu u li se jċapċpulu dejjem, jiġri x'jiġri. Il-maġġoranza tal-Laburisti mhumiex xi erba' boloh li jinsulentaw fuq Facebook lil min ma jaqblux miegħu u b'hekk jagħmlu ħsara kbira lill-Partit Laburista. Il-maġġoranza tal-Laburisti huma nies ġenwini ta' rieda tajba li jaħdmu minn qalbhom għall-pajjiż u għall-partit u mxennqa biex jerġgħu jaraw lill-Partit Laburista jimxi fuq il-prinċipji li għalihom twaqqaf fl-1920. .td_uid_3_6045b30fd77a7_rand.td-a-rec-img{text-align:left}.td_uid_3_6045b30fd77a7_rand.td-a-rec-img img{margin:0 auto 0 0}